**Korpilahden Pyrintö ry:n säännöt**

**1 § Nimi, kotipaikka ja kieli**

Yhdistyksen, jota näissä säännöissä nimitetään seuraksi, nimi on Korpilahden Pyrintö ry. josta käytetään kilpailutoiminnassa lyhennettä KorPy.

Seuran kotipaikka on Jyväskylän Korpilahti.

Seuran kieli on suomi.

**2 § Seuran tarkoitus ja toiminnan laatu**

Korpilahden Pyrintö ry. on lentopallon erikoisseura. Seura toimii Suomen Lentopalloliitto ry:n, Työväen Urheiluliitto TUL ry:n ja Keski-Suomen Liikunta ry:n jäsenseurana.

Seuran tarkoituksena on:

1. Mahdollistaa lentopallon harrastaminen.
2. Edistää ja kehittää kilpailu- ja harrastetoimintaa.
3. Luoda mahdollisuudet kansainväliseen yhteistyöhön ja toimintaan.

Tarkoituksensa toteuttamiseksi seura:

1. Järjestää lentopalloturnauksia ja –otteluita sekä muita liikuntatapahtumia.
2. Harjoittaa kasvatus-, koulutus-, valmennus- ja neuvontatyötä.
3. Harjoittaa tiedotus- ja julkaisutoimintaa.

Toimintansa tukemiseksi seura:

1. Järjestää arpajaisia ja yleistä varainkeruuta.
2. Neuvottelee yhteistyötahojen kanssa taloudellisesta tuesta ja solmii sponsorisopimuksia.
3. Järjestää juhla- ja huvitilaisuuksia yhteistyökumppaneiden kanssa.

Seura voi omistaa toimintaansa varten tarpeellista irtainta ja kiinteää omaisuutta.

Seuran tarkoituksena ei ole voiton tai muun taloudellisen ansion hankkiminen, vaan laadukkaan lentopallotoiminnan harjoittaminen. Tarvittaessa seura hankkii toiminnalleen asianomaisen viranomaisen luvat.

**3 § Jäseneksi liittyminen ja jäsenmaksu**

Seuran jäsenet ovat joko nuorisojäseniä, varsinaisia jäseniä, kannattajajäseniä tai kunniajäseniä.

Seuran varsinaiseksi jäseneksi voi liittyä jokainen 18 vuotta täyttänyt yksityishenkilö.

Seuran nuorisojäseneksi voi liittyä jokainen alle 18-vuotias yksityishenkilö.

Seuran kannatusjäseneksi voi liittyä yksityishenkilö tai oikeuskelpoinen yhteisö.

Seuran kunniajäseneksi voidaan kutsua vähintään 50 vuotta täyttänyt yksityinen henkilö, joka on huomattavasti edistänyt seuran tarkoituksen toteuttamista.

Seuran varsinaiseksi jäseneksi, nuorisojäseneksi, kannatusjäseneksi hyväksymisestä ja kunniajäseneksi kutsumisesta päättää seuran hallitus.

Seuran jäseniltä perittävän vuotuisen jäsenmaksun suuruudesta päättää yhdistyksen kevätkokous kunkin jäsenryhmän osalta erikseen. Kunniajäseniltä ei peritä jäsenmaksua.

**4 § Seurasta eroaminen, erottaminen ja eronneeksi katsominen**

Jäsen voi erota seurasta ilmoittamalla siitä kirjallisesti seuran hallitukselle tai sen puheenjohtajalle taikka ilmoittamalla siitä seuran kokouksessa pöytäkirjaan merkittäväksi.

Jäsen voidaan erottaa seurasta jos jäsen on menettelyllään seurassa tai sen ulkopuolella huomattavasti vahingoittanut seuraa tai seuran mainetta.

Jäsen katsotaan eronneeksi jos jäsen ei ole maksanut jäsenmaksuaan kahdentoista (12) kuukauden kuluessa sen erääntymisestä. Jäsenen erottamisesta päättää seuran hallitus. Jäsenelle on varattava tilaisuus selityksen antamiseen ennen erottamispäätöksen tekemistä, paitsi jos erottamisen syynä on jäsenmaksun maksamatta jättäminen.

**5 § Toimielimet**

Korpilahden Pyrintö ry:n korkeinta päätösvaltaa käyttää seuran sääntömääräiset kokoukset.

**6 § Seuran sääntömääräiset kokoukset**

Seuran kevätkokous pidetään maaliskuun 15. päivään mennessä ja syyskokous marraskuun 15. päivään mennessä.

Syyskokouksessa käsitellään seuraavat asiat:

1. Valitaan kokoukselle tarpeelliset toimihenkilöt.
2. Valitaan pöytäkirjan tarkastajat.
3. Esitetään hallituksen kertomus seuran toiminnasta edelliseltä toimintakaudelta.
4. Esitetään tilinpäätös edelliseltä toimintakaudelta ja tilintarkastajan/toiminnantarkastajan lausunto.
5. Päätetään tilinpäätöksen vahvistamisesta ja vastuuvapauden myöntämisestä.
6. Käsitellään seuran aloitteet ja esitykset eri järjestöille ja yhteisöille.
7. Käsitellään hallituksen kokoukselle tehdyt esitykset ja muut esille tulleet asiat.

Kevätkokouksessa käsitellään seuraavat asiat:

1. Valitaan kokoukselle tarpeelliset toimihenkilöt.
2. Todetaan kokous laillisesti koollekutsutuksi.
3. Valitaan pöytäkirjan tarkastajat ja mahdolliset ääntenlaskijat.
4. Vahvistetaan toimintasuunnitelma ja talousarvio seuraavalle toimikaudelle.
5. Vahvistetaan jäsenmaksun suuruus ja maksuajankohta seuraavalle toimintakaudelle.
6. Vahvistetaan hallituksen jäsenten palkkiot.
7. Valitaan hallituksen puheenjohtaja, varapuheenjohtaja, sihteeri, taloudenhoitaja sekä muut hallituksen jäsenet.
8. Valitaan yksi (1) tilintarkastaja/toiminnantarkastaja ja yksi (1) varatilintarkastaja/varatoiminnantarkastaja.
9. Valitaan seuran edustajat ja varaedustajat eri järjestöjen ja yhteisöjen kokouksiin.
10. Käsitellään hallituksen kokoukselle tehdyt esitykset ja muut esille tulleet asiat.

Syys- tai kevätkokouksen käsiteltäväksi tarkoitettu esitys on jätettävä kirjallisena hallitukselle viimeistään neljätoista (14) päivää ennen kokousta. Jos esitys koskee asiaa, josta lain mukaan on mainittava kokouskutsussa, esitys on jätettävä hallitukselle niin hyvissä ajoin, että hallitus ehtii sisällyttää asian kokouskutsuun. Syys- tai kevätkokoukselle tehdystä esityksestä on seuran hallituksen annettava kirjallinen lausunto.

**7 § Ylimääräinen kokous**

Seuran ylimääräinen kokous pidetään, kun seuran kokous niin päättää tai hallitus katsoo siihen olevan aihetta. Ylimääräinen kokous on myös pidettävä, jos vähintään yksi kymmenesosa (1/10) seuran äänioikeutetuista jäsenistä sitä ilmoittamaansa asiaa varten kirjallisesti hallitukselta vaatii. Hallituksen on viipymättä vaatimuksen saatuaan kutsuttava seuran ylimääräinen kokous koolle pidettäväksi viimeistään neljän (4) viikon kuluessa vaatimuksen esittämisestä.

**8 § Äänioikeus seuran kokouksessa**

Jokaisella seuran varsinaisella jäsenellä, joka on maksanut kokousta edeltävän toimintakauden jäsenmaksunsa, on seuran kokouksessa äänioikeus ja yksi (1) ääni.

Seuran nuoriso- ja kannatusjäsenellä, on seuran kokouksessa puhe- ja läsnäolo-oikeus, mutta ei oikeutta ottaa osaa äänestyksiin.

Kunniajäsenellä on seuran kokouksissa puhe- ja läsnäolo-oikeus. He voivat ottaa osaa äänestyksiin vain, jos heillä oli äänioikeus ennen kunniajäseneksi kutsumista.

**9 § Kutsu seuran kokoukseen**

Hallituksen on toimitettava kutsu seuran kokoukseen viimeistään kaksi (2) viikkoa ennen kokousta edellisen kevätkokouksen päätöksen mukaan ilmoituksena seuran kotipaikkakunnalla yleisesti leviävässä sanomalehdessä.

**10 § Hallitus**

Hallitukseen kuuluu puheenjohtaja, varapuheenjohtaja, sihteeri, taloudenhoitaja ja 3-9 jäsentä, jotka kaikki valitaan seuran kevätkokouksessa seuraavaksi toimintakaudeksi kerrallaan. Hallituksen jäsenenä ei voi olla seuran työntekijä.

Hallituksen kokouksen kutsuu koolle sen puheenjohtaja tai hänen estyneenä ollessaan varapuheenjohtaja. Hallituksen kokous on päätösvaltainen, kun puheenjohtaja tai varapuheenjohtaja ja vähintään puolet hallituksen muista jäsenistä on läsnä.

Hallituksen päätökseksi tulee mielipide, jota on kannattanut vähintään puolet äänestyksessä annetuista äänistä. Jos äänet menevät tasan, päätökseksi tulee mielipide, jota kokouksen puheenjohtaja ilmoittaa kannattavansa. Vaaleissa tasatulos ratkaistaan kuitenkin arvalla.

**11 § Hallituksen tehtävät**

Hallituksen tehtävänä on hoitaa seuran asioita lain ja näiden sääntöjen sekä seuran kokouksen päätösten mukaan.

Hallituksen tehtävänä on erityisesti:

1. Edustaa seuraa.
2. Johtaa seuran toimintaa, hoitaa sen taloutta ja omaisuutta sekä valvoa seuran sääntöjen noudattamista.
3. Kutsua koolle seuran kokoukset ja valmistella niissä käsiteltävät asiat.
4. Panna toimeen seuran kokouksen päätökset.
5. Pitää luetteloa seuran jäsenistä.
6. Laatia ehdotus toimintakertomukseksi, tilinpäätökseksi, toimintasuunnitelmaksi ja talousarvioksi.
7. Ottaa ja vapauttaa seuran toimihenkilöt ja palkatut työntekijät.

**12 § Seuran nimen kirjoittaminen**

Seuran nimen kirjoittaa hallituksen puheenjohtaja, varapuheenjohtaja, sihteeri tai taloudenhoitaja, kaksi aina yhdessä.

**13 § Tilintarkastajat/toiminnantarkastajat**

Seuralla on yksi (1) tilintarkastaja/toiminnantarkastaja ja yksi (1) varatilintarkastaja/varatoiminnantarkastaja, jotka molemmat valitaan kevätkokouksessa toimintakaudeksi kerrallaan.

**14 § Tilikausi ja tilintarkastus/toiminnantarkastus**

Seuran tilikausi on toimintakausi 1.9. - 31.8.

Tilinpäätös, tilit ja muut tarpeelliset asiakirjat on jätettävä tilintarkastajalle/toiminnantarkastajalle viimeistään kuukautta ennen syyskokousta. Tilintarkastajan/toiminnantarkastajan on annettava hallitukselle kirjallinen lausuntonsa viimeistään kaksi viikkoa ennen syyskokousta.

**15 § Sääntöjen muuttaminen**

Seuran sääntöjen muuttamisesta päättää seuran kokous. Ehdotus sääntöjen muuttamisesta hyväksytään, jos sitä kannattaa vähintään kolme neljäsosaa (3/4) äänestyksessä annetuista äänistä.

**16 § Seuran** **purkaminen**

Seuran purkamisesta päättää seuran kokous. Ehdotus seuran purkamisesta hyväksytään, jos sitä kannattaa kahdessa seuran kokouksessa, joiden välinen aika on vähintään neljä (4) viikkoa, kummassakin vähintään kolme neljäsosaa (3/4) äänestyksessä annetuista äänistä.

Jos seura purkautuu tai lakkautetaan, sen jäljelle jääneet varat luovutetaan Suomen Työväenurheiluliitto TUL ry:lle nuorisotyön tukemiseen.

**17 § Eroaminen liitoista, alue- ja piirijärjestöstä**

Seuran eroamisesta Suomen Työväenurheiluliitto TUL ry:stä tai sen piirijärjestöstä, Suomen Lentopalloliitto ry:stä ja Keski-Suomen Liikunta ry:stä päättää seuran kokous. Ehdotus seuran eroamisesta hyväksytään, jos sitä kannattaa kahdessa seuran kokouksessa, joiden välinen aika on vähintään neljä (4) viikkoa, kummassakin vähintään kolme neljäsosaa (3/4) äänestyksessä annetuista äänistä.

Eroamisesta on ilmoitettava asianmukaisesti liitolle ja piirijärjestölle.

**18 § Muut määräykset**

Siltä osin, kun näissä säännöissä ei ole määräyksiä, noudatetaan Suomen yhdistyslakia.